b'\n_START_ARTICLE_\nManuel I Comn\xc3\xa8\n_START_SECTION_\nAscens al tron\n_START_PARAGRAPH_\nEra el m\xc3\xa9s jove dels quatre fills de Joan II Comn\xc3\xa8. Havent perdut el dos fills grans en la campanya per la recuperaci\xc3\xb3 de S\xc3\xadria, l\'emperador va considerar que Manuel estava m\xc3\xa9s preparat que el seu germ\xc3\xa0 gran Isaac. De bona pres\xc3\xa8ncia, s\xc3\xb2lida formaci\xc3\xb3 i amb grans dots militars i de lideratge, Manuel tenia tot el que calia esperar d\'un digne successor. Quan el pare va morir estava junta amb ell a Cil\xc3\xadcia i els ex\xc3\xa8rcits el van aclamar per\xc3\xb2 ell no estava segur de la reacci\xc3\xb3 del seu germ\xc3\xa0 Isaac, que estava a Constantinoble, i el va fer arrestar. El secretari Joan Axuc va preparar la seva arribada assegurant que la cort seria fidel al nou emperador i, quan Manuel va tornar a la capital i va comprovar que no hi havia perill, va fer alliberar el seu germ\xc3\xa0.\n_START_SECTION_\nLa segona croada\n_START_PARAGRAPH_\nEl 1144, pr\xc3\xadncep d\'Antioquia Ramon li va demanar la cessi\xc3\xb3 dels territoris de Cil\xc3\xadcia, per\xc3\xb2 el mateix any l\'\xc3\xa0rab Imad al-Din Zengi I va fer la crida pel gihad i va prendre Edessa (l\'actual Urfa), ofegant-la en sang. Manuel i Ramon van comprendre que calia unir forces. La not\xc3\xadcia de l\'atac \xc3\xa0rab va arribar a occident i el papa Eugeni III va convocar a una croada el rei Llu\xc3\xads III de Fran\xc3\xa7a i Conrad III d\'Alemanya. La not\xc3\xadcia de la imminent croada va provocar enormes preocupacions al jove Manuel, que tenia molt present el p\xc3\xa8ssim record del que havia succe\xc3\xaft a la Primera croada, durant el regnat del seu avi. _NEWLINE_En realitat, les incursions de francs i germ\xc3\xa0nics a trav\xc3\xa9s de territori rom\xc3\xa0 van portar el caos. Manuel I va aconseguir, tot desviant-los de Constantinoble, fer-los passar immediatament a \xc3\x80sia Menor, on \xc3\xa0rabs i turcs van derrotar-los una vegada i una altra, ja que no disposaven dels mitjans, la instrucci\xc3\xb3 ni els comandants adequats per dur a terme amb \xc3\xa8xit la seva ambiciosa empresa. _NEWLINE_No van aconseguir alliberar ni un pam de terra. El desastre de la Segona croada va agreujar el cisma i la rec\xc3\xadproca aversi\xc3\xb3 de romans i occidentals, mentre s\'ensorrava la fama del poder militar que tenia Occident davant els pobles "b\xc3\xa0rbars" de turcs i \xc3\xa0rabs.\n_START_SECTION_\nAtacs a Xipre\n_START_PARAGRAPH_\nL\'any 1156 el nou pr\xc3\xadncep d\'Antioquia Reinald de Chatillon va atacar Xipre, que era una prov\xc3\xadncia romana, perqu\xc3\xa8 deia que l\'emperador Manuel li devia diners. Va capturar Joan Comn\xc3\xa8, el governador de l\'illa, que era nebot de Manuel, i tamb\xc3\xa9 va fer captiu al general Miquel Branas. L\'historiador Guillem de Tir explica amb for\xc3\xa7a detall les atrocitats comeses a Xipre. Als pocs supervivents, despr\xc3\xa9s d\'haver-los deixat sense subministraments, els van obligar a comprar els seus productes a preus molt elevats sota amena\xc3\xa7a de nous atacs._NEWLINE_Aquell mateix hivern, per causar efecte sorpresa, Manuel va atacar Cil\xc3\xadcia i va aconseguir que Toros II, el pr\xc3\xadncep armeni que havia donat suport a Reinald en el seu atac a Xipre, fug\xc3\xads cap a les muntanyes abandonat per la seva gent.\n_START_SECTION_\nLes prov\xc3\xadncies it\xc3\xa0liques\n_START_PARAGRAPH_\nAl mateix temps, la flota del rei Roger de Sic\xc3\xadlia va atacar les prov\xc3\xadncies occidentals de l\'Imperi Rom\xc3\xa0 d\'Orient, fet que provoc\xc3\xa0 la ira de Manuel I, que va veure\'s obligat a prendre mesures. Despr\xc3\xa9s de la segona croada va dirigir la seva pol\xc3\xadtica a intentar recuperar les prov\xc3\xadncies d\'It\xc3\xa0lia, cosa que constitu\xc3\xafa un objectiu personal. Despr\xc3\xa9s de breus enfrontaments amb invasors serbis i hongaresos, va decidir fer front a Roger de Sic\xc3\xadlia. Aquest, per\xc3\xb2, va morir, i el seu fill i successor, Guillem, no posse\xc3\xafa les capacitats del pare. Aix\xc3\xad, ex\xc3\xa8rcits romans sota el comandament de Joan Ducas i Miquel Pale\xc3\xb2leg, amb el vistiplau del papa Adri\xc3\xa0 IV, aviat van controlar tot el sud de la pen\xc3\xadnsula It\xc3\xa0lica. Per\xc3\xb2 Guillem va contraatacar, amb l\'ajut d\'un grup d\'aliats, i tot va acabar amb l\'acord del 1158, en qu\xc3\xa8 totes les aspiracions romanes sobre It\xc3\xa0lia es van esvair.\n_START_SECTION_\nVen\xc3\xa8cia i Hongria\n_START_PARAGRAPH_\nVa intentar limitar el poder de la Rep\xc3\xbablica de Ven\xc3\xa8cia, aix\xc3\xad com resoldre les cont\xc3\xadnues amenaces sobre les prov\xc3\xadncies occidentals, tot i que no va sortir-se\'n del tot._NEWLINE_Paral\xc2\xb7lelament, Manuel I va participar activament en els assumptes del regne hongar\xc3\xa8s. Va interferir a la successi\xc3\xb3 d\'Esteve III donant suport a l\'elecci\xc3\xb3 dels candidats rivals Ladislau II i Esteve IV i en el tractat de pau van acordar que l\'Imperi Rom\xc3\xa0 d\'Orient es quedava els ducats de Cro\xc3\xa0cia i Dalm\xc3\xa0cia, mentre que el pr\xc3\xadncep Bela anava a viure a Constantinoble i es prometia amb la filla de Manuel, Maria. Com que en aquell moment Manuel no tenia fills mascles, esperava fer-lo el seu successor. El 1167 va morir el rei d\'Hongria i Bela fou cridat a la successi\xc3\xb3, Manuel va accedir si prometia respectar la bona relaci\xc3\xb3 amb l\'Imperi Rom\xc3\xa0 d\'Orient. L\'any seg\xc3\xbcent, at\xc3\xa8s que Bela no s\'havia casat amb la filla de l\'emperador i ara Manuel tenia un descendent propi pel seu segon matrimoni, no es va sentir lligat a la promesa feta i va envair i prendre les prov\xc3\xadncies hongareses de Dalm\xc3\xa0cia i Cro\xc3\xa0cia.\n_START_SECTION_\nMort i valoraci\xc3\xb3 posterior\n_START_PARAGRAPH_\nEl 1180, Manuel I va caure malalt i poc despr\xc3\xa9s moria, deixant el seu fill Aleix\xc2\xa0II Comn\xc3\xa8, menor d\'edat, com a successor._NEWLINE_Figura cabdal de la hist\xc3\xb2ria de Bizanci, Manuel I Comn\xc3\xa8 va continuar la tradici\xc3\xb3 del seu pare i del seu avi, amb indiscutibles dots per a la guerra, la diplom\xc3\xa0cia i la pol\xc3\xadtica. Impulsiu i incontrolable, va aprofitar qualsevol ocasi\xc3\xb3 que se li presentava. Va aconseguir grans vict\xc3\xb2ries, per\xc3\xb2 al final un petit error, quasi insignificant, va acabar per capgirar-ho tot. _NEWLINE_Les simpaties de qu\xc3\xa8 gaudia a occident va impulsar a mantenir sempre l\'inter\xc3\xa8s per aquelles prov\xc3\xadncies, abans romanes. Tanmateix, va negligir el gran perill que a orient significaven els turcs per al seu imperi. El seu fill, per\xc3\xb2, estava destinat a conduir l\'estat bizant\xc3\xad a grans aventures.'